KOMISIJOS REGLAMENTAS (EB) Nr. 1547/2006
2006 m. spalio 13 d.
nustatantis išsamias Tarybos reglamento (EEB) Nr. 2204/901 taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. liepos 24 d. Tarybos reglamentą (EEB) Nr. 2204/90, nustatantį bendro pieno ir pieno produktų rinkos organizavimo papildomas bendrąsias taisykles, taikomas sūriui (1), ypač į jo 1 straipsnio antrąją pastraipą, 3 straipsnio 3 dalies antrąją pastraipą ir 5 straipsnį,
kadangi:
(1)
1990 m. rugsėjo 26 d. Komisijos reglamentas (EEB) Nr. 2742/90, nustatantis išsamias Tarybos reglamento (EEB) Nr. 2204/90 taikymo taisykles (2), buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Reglamento (EEB) Nr. 2204/90 1 straipsnio pirmoje pastraipoje numatyta, kad sūrio gamybai kazeiną ir kazeinatus galima naudoti tik gavus išankstinį leidimą. Būtina nustatyti išsamias tokių leidimų išdavimo taisykles atsižvelgiant į įmonių tikrinimo reikalavimus. Leidimai turėtų būti išduodami ribotam laikotarpiui, kad valstybės narės galėtų skirti baudas už Bendrijos nuostatų nesilaikymą.
(3)
Reglamento (EEB) Nr. 2204/90 1 straipsnio antroji pastraipa numato, kad į sūrį dedamo kazeino ir kazeinatų didžiausios procentinės dalys turi būti nustatytos remiantis objektyviais kriterijais, nustatytais atsižvelgiant į technologinius reikalavimus. Būtina nustatyti minėtas procentines dalis remiantis valstybių narių pateiktais duomenimis. Siekiant palengvinti patikrinimus, skirtus šios nuostatos laikymuisi užtikrinti, reikėtų nustatyti bendrus procentinius dydžius, o ne procentinius dydžius atskiriems produktams.
(4)
Reglamento (EEB) Nr. 2204/90 3 straipsnio 1 dalyje valstybių narių prašoma vykdyti administracinę ir fizinę kontrolę. Būtina apibrėžti reikalavimus, kuriuos ši kontrolė turėtų tenkinti, ypač jų dažnumą.
(5)
Reglamento (EEB) Nr. 2204/90 3 straipsnio 3 dalyje teigiama, kad už neturint leidimo panaudoto kazeino ir kazeinatų kiekį turi būti sumokėta suma už 100 kilogramų, lygi 110 % skirtumui tarp nugriebto pieno, būtino pagaminti 100 kilogramų kazeino ir kazeinatų, vertės, apskaičiuotos pagal nugriebto pieno miltelių rinkos kainą, ir kazeino bei kazeinatų rinkos kainos. Ši suma turi būti nustatoma atsižvelgiant į kainas, užregistruotas rinkoje per referencinį laikotarpį.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EEB) Nr. 2204/90 1 straipsnyje minimi leidimai išduodami 12 mėnesių laikotarpiui atitinkamų įmonių prašymu ir joms iš anksto raštu įsipareigojus pripažinti pirmiau minėto reglamento 3 straipsnio 1 dalies a, b ir c punktų nuostatas bei jų laikytis.
2. Leidimai išduodami kiekvienai įmonei arba prireikus - kiekvienam produkcijos vienetui suteikiant serijos numerį.
3. Leidimai gali būti išduodami vienai ar kelioms sūrio rūšims atsižvelgiant į atitinkamos įmonės pateiktą paraišką.
2 straipsnis
1. Didžiausios dedamos procentinės dalys, minimos Reglamento (EEB) Nr. 2204/90 1 straipsnio antrojoje pastraipoje, pateikiamos šio reglamento I priede. Jos taikomos šiame priede nurodytų per šešis mėnesius įmonės pagamintų sūrio rūšių ar konkretaus produkcijos vieneto svoriui.
2. I priede nurodytas produktų sąrašas ir su jais susijusios didžiausios procentinės dalys koreguojamos siekiant atsižvelgti į pagrįstas paraiškas, kuriose pateikiami įrodymai, kad technologiškai būtina įdėti kazeino ar kazeinatų.
3 straipsnis
1. Į atsargų apskaitos dokumentus, minimus Reglamento (EEB) Nr. 2204/90 3 straipsnio 1 dalies b punkte, įtraukiama informacija apie sūrių gamybai naudotų žaliavų kilmę, sudėtį ir kiekį. Valstybės narės gali pareikalauti paimti bandinius šiai informacijai patikrinti. Valstybės narės užtikrina, kad iš įmonių surinkta informacija būtų laikoma konfidencialia.
2. Reglamento (EEB) Nr. 2204/90 3 straipsnio 1 dalies c punkte minimi patikrinimai turi tenkinti šiuos reikalavimus:
a)
kiekvieną ketvirtį patikrinama ne mažiau kaip 30 % leidimus gavusių įmonių;
b)
kiekviena leidimą gavusi įmonė patikrinama bent kartą per metus, o įmonės, per metus pagaminančios daugiau kaip 300 tonų sūrio, patikrinamos bent du kartus per metus.
3. Per vieną mėnesį nuo pažeidimo užregistravimo valstybės narės praneša Komisijai apie atvejus, kai kazeinas ir (arba) kazeinatai naudojami neturint leidimo arba nesilaikant nustatytų procentinių dalių.
4 straipsnis
1. Pagal Reglamento (EEB) Nr. 2204/90 3 straipsnio 3 dalį mokėtina suma yra 22,00 EUR už 100 kg kazeinų ir (arba) kazeinatų.
2. Tokiu būdu susigrąžintos sumos sumokamos mokėjimo padaliniams ir agentūroms ir jomis kompensuojamos jų išlaidos, finansuojamos iš Europos žemės ūkio orientavimo ir garantijų fondo Garantijų skyriaus.
5 straipsnis
Be pagal Reglamento (EEB) Nr. 2204/90 3 straipsnio 2 dalyje reikalaujamų pranešimų, valstybės narės iki kiekvieno ketvirčio pabaigos Komisijai apie praėjusį ketvirtį pateikia tokią informaciją:
a)
išduotų ir (arba) panaikintų leidimų skaičių;
b)
šiuose leidimuose deklaruotą kazeino ir kazeinatų kiekį, suskirstytą pagal sūrio rūšis.
6 straipsnis
Reglamentas (EEB) Nr. 2742/90 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal III priede pateiktą atitikmenų lentelę.
7 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 13 d.